Johannes 20:23 - Jesus se woorde aan Dissipels. - Francois Malan - www.bybelkennis.co.za
by Mitch Kalp · 05/07/2017
Goeie more,wat bedoel Jesus met die woorde aan die dissipels.
Joh 20:23 'As julle mense se sonde vergewe, is dit hulle vergewe; as julle dit van hulle weerhou, bly dit van hulle weerhou.'
sonde (Grieks: hamartia) is om teen God se wil en wet op te tree.
julle – volgens vers 22 veronderstel die 'julle wat vergewe' dat dit die mense is wat die Heilige Gees van Jesus ontvang het om hulle toe te rus vir hulle werk waartoe Jesus hulle gestuur het volgens vers 21.
die passiewe werkwoord 'is dit vergewe' veronderstel dat dit God is wat die mense se sonde vergewe as Jesus se dissipels/volgelinge die mense wat God se wil en wet oortree het, vergewe het.
weerhou – (Grieks krateo) om dié mense se skuldige sondetoestand voor God te laat voortgaan die passiewe werkwoord 'bly dit weerhou' beteken dat God sy vergifnis van sulke mense bly weerhou.
Matteus 16:19 en 18:18 het soorgelyke uitsprake van Jesus.
In Matteus 16:19 gaan dit oor Jesus wat sy kerk gaan bou deur die sleutels van die koninkryk van die hemele aan Petrus te gee om na sy opstanding deur Petrus te werk om die hemel vir mense oop of toe te sluit.
In Matteus 18:18 gaan dit oor die gemeentelede wat 'n lidmaat in die gemeente oor sy sonde aanspreek. As die lidmaat luister het hulle hom/haar teruggewen vir die Here; as die lidmaat egter weier om na die gemeentelede te luister word so 'n persoon as 'n heiden beskou vir wie die toegang tot die Here toegaan.
In Johannes 20 gaan dit om die voortgang van Jesus se werk ná sy opstanding, met die Heilige Gees wat oor Jesus getuig en die dissipels gebruik om van Jesus te getuig deur hulle lewe en hulle woorde (Joh 15:26-27; 16:8-11). Dit gaan oor die verkondiging van die vergifnis van sonde deur te glo in die kruisdood van Jesus vir die sonde van die wêreld (Joh 1:29). Vir dié mense wat die boodskap glo en aanvaar, word die hemel oopgesluit, om saam met God te lewe as sy kinders, omdat hulle deur geloof verbind is aan sy Seun, en nou reeds daagliks deur God se Gees gelei word. Vir dié mense wat die goeie boodskap nie wil glo of aanvaar nie, bly die hemel gesluit.
Johannes 3:36: Wie in die Seun glo, het die ewige lewe, maar wie die Seun ongehoorsaam is, sal die lewe nie sien nie, inteendeel, die toorn van God bly op hom.
God vergewe die sonde van die mense wat die verkondiging van die dissipels aanvaar; maar weerhou sy vergifnis van dié mense wat die dissipels se goeie boodskap verwerp.